板屋
作者：洪芻
朝代：宋

paragraphs: 西戎板屋詩所錄，甌閩萬里同風俗，風吟日暴雨所沐。
巧匠引繩如解玉，谿民得之亟乘屋。
既輕且堅尺度足，可憐童我南山木。
君不見曹瞞鄴下銅雀臺，陶土作瓦何壯哉。
臺傾基平瓦尚在，鑿爲大研奇且瑰。
君不見黄州使君誇竹樓，剖竹俛仰相綢繆。
琮琤最宜雨中聽，擊考有類鳴琳球。
銅雀幺麽何足摹，籜龍燥輕易焚如。
不如杉屋壽且姝，風雨不動何渠渠。
嗟予抱釁謫蠻夷，如人體瓌欣解衣。
數椽破屋亦不惡，仰見星宿相參差。
鴟鴞作室庇風雨，鷦鷯巢林安一枝。
凌雲大厦鬼所窺，衡門之下可棲遲。